CELEX: 32020D1807
Language: el
Date: 2020-11-27 00:00:00
Title: Εκτελεστική απόφαση (ΕΕ) 2020/1807 της Επιτροπής της 27ης Νοεμβρίου 2020 για την παράταση του μέτρου που έλαβε η Υπηρεσία Υγείας και Ασφάλειας του Ηνωμένου Βασιλείου, με το οποίο επιτρέπεται η διάθεση στην αγορά και η χρήση του βιοκτόνου προϊόντος Biobor JF σύμφωνα με το άρθρο 55 παράγραφος 1 του κανονισμού (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό C(2020) 8158] (Το κείμενο στην αγγλική γλώσσα είναι το μόνο αυθεντικό)

1.12.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 402/138
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2020/1807 ΤΗΣ ΕΠΙΤΡΟΠΗΣ
         της 27ης Νοεμβρίου 2020
         για την παράταση του μέτρου που έλαβε η Υπηρεσία Υγείας και Ασφάλειας του Ηνωμένου Βασιλείου, με το οποίο επιτρέπεται η διάθεση στην αγορά και η χρήση του βιοκτόνου προϊόντος Biobor JF σύμφωνα με το άρθρο 55 παράγραφος 1 του κανονισμού (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου
         
            
               [κοινοποιηθείσα υπό τον αριθμό C(2020) 8158]
            
         
         (Το κείμενο στην αγγλική γλώσσα είναι το μόνο αυθεντικό)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου, της 22ας Μαΐου 2012, σχετικά με τη διάθεση στην αγορά και τη χρήση βιοκτόνων (1), και ιδίως το άρθρο 55 παράγραφος 1 τρίτο εδάφιο, σε συνδυασμό με το άρθρο 131 της συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (2),
         Εκτιμώντας τα ακόλουθα:
         
                     (1)
                  
                  
                     Στις 30 Απριλίου 2020 η Υπηρεσία Υγείας και Ασφάλειας του Ηνωμένου Βασιλείου (στο εξής: αρμόδια αρχή) εξέδωσε, σύμφωνα με το άρθρο 55 παράγραφος 1 πρώτο εδάφιο του κανονισμού (ΕΕ) αριθ. 528/2012, απόφαση με την οποία επιτρέπεται έως τις 27 Οκτωβρίου 2020 η διάθεση στην αγορά και η χρήση του βιοκτόνου προϊόντος Biobor JF για προληπτική και αποκαταστατική αντιμικροβιακή εφαρμογή σε δεξαμενές καυσίμων και συστήματα καυσίμων αεροσκαφών (στο εξής: μέτρο). Η αρμόδια αρχή γνωστοποίησε στην Επιτροπή και στις αρμόδιες αρχές των λοιπών κρατών μελών το μέτρο και τους λόγους που το υπαγόρευσαν, σύμφωνα με το άρθρο 55 παράγραφος 1 δεύτερο εδάφιο του εν λόγω κανονισμού.
                  
               
                     (2)
                  
                  
                     Σύμφωνα με τις πληροφορίες που παρασχέθηκαν από την αρμόδια αρχή, το μέτρο ήταν αναγκαίο για την προστασία της δημόσιας υγείας. Κατά τη στάθμευση και τη μακροχρόνια ακινησία των αεροσκαφών σημειώνεται διαχωρισμός νερού από τα καύσιμα. Προκαλείται μικροβιολογική μόλυνση από μικροοργανισμούς, όπως βακτήρια, υφομύκητες και ζυμομύκητες, οι οποίοι αναπτύσσονται μέσα στο διαχωριζόμενο νερό και τρέφονται από τους υδρογονάνθρακες του καυσίμου, στη μεσεπιφάνεια μεταξύ καυσίμου και νερού. Εάν επιτραπεί η ανάπτυξή της, η μικροβιολογική μόλυνση των δεξαμενών καυσίμων και των συστημάτων καυσίμων των αεροσκαφών μπορεί να οδηγήσει σε δυσλειτουργίες των κινητήρων των αεροσκαφών και να απειλήσει την αξιοπλοΐα τους, θέτοντας έτσι σε κίνδυνο την ασφάλεια επιβατών και πληρωμάτων. Η πανδημία Covid-19 και οι επακόλουθοι περιορισμοί πτήσεων οδήγησαν σε προσωρινή στάθμευση πολλών αεροσκαφών. Η ακινησία των αεροσκαφών αποτελεί επιβαρυντικό παράγοντα μικροβιολογικής μόλυνσης.
                  
               
                     (3)
                  
                  
                     Το Biobor JF περιέχει 2,2′-(1-μεθυλοτριμεθυλενοδιοξυ)-δις(4-μεθυλο-1,3,2-διοξαβορινάνιο) (αριθ. CAS 2665-13-6) και 2,2′-οξυδις(4,4,6-τριμεθυλο-1,3,2-διοξαβορινάνιο) (αριθ. CAS 14697-50-8), δραστικές ουσίες για χρήση σε βιοκτόνα του τύπου προϊόντων 6 ως συντηρητικά για αποθηκευμένα προϊόντα, όπως ορίζεται στο παράρτημα V του κανονισμού (ΕΕ) αριθ. 528/2012. Δεδομένου ότι οι εν λόγω δραστικές ουσίες δεν περιλαμβάνονται στο πρόγραμμα εργασίας (3) για τη συστηματική εξέταση όλων των υπαρχουσών δραστικών ουσιών που περιέχονται σε βιοκτόνα τα οποία αναφέρονται στον κανονισμό (ΕΕ) αριθ. 528/2012, αυτές θα πρέπει να αξιολογηθούν και να εγκριθούν προτού χορηγηθεί άδεια κυκλοφορίας, σε εθνικό ή ενωσιακό επίπεδο, για βιοκτόνα που τις περιέχουν.
                  
               
                     (4)
                  
                  
                     Στις 20 Αυγούστου 2020 η Επιτροπή έλαβε από την αρμόδια αρχή αιτιολογημένη αίτηση για παράταση του μέτρου, σύμφωνα με το άρθρο 55 παράγραφος 1 τρίτο εδάφιο του κανονισμού (ΕΕ) αριθ. 528/2012. Η αιτιολογημένη αίτηση βασιζόταν στην ανησυχία ότι η ασφάλεια των αεροπορικών μεταφορών ενδέχεται να εξακολουθήσει να απειλείται από τη μικροβιολογική μόλυνση των δεξαμενών καυσίμων και των συστημάτων καυσίμων των αεροσκαφών, καθώς και στο επιχείρημα ότι το Biobor JF είναι αναγκαίο για την αντιμετώπιση αυτής της μικροβιολογικής μόλυνσης.
                  
               
                     (5)
                  
                  
                     Σύμφωνα με τις πληροφορίες που παρασχέθηκαν από την αρμόδια αρχή, το μόνο εναλλακτικό βιοκτόνο που συνιστάται από τους κατασκευαστές αεροσκαφών και κινητήρων για την αντιμετώπιση της μικροβιολογικής μόλυνσης αποσύρθηκε από την αγορά τον Μάρτιο του 2020 επειδή παρατηρήθηκαν σημαντικές ανωμαλίες στη συμπεριφορά των κινητήρων μετά την εφαρμογή του εν λόγω προϊόντος.
                  
               
                     (6)
                  
                  
                     Όπως αναφέρεται από την αρμόδια αρχή, η εναλλακτική διαδικασία για την αντιμετώπιση υπάρχουσας μικροβιολογικής μόλυνσης είναι η διά χειρός αφαίρεσή της εντός της δεξαμενής, μετά την αφαίρεση των καυσίμων και την εκκένωση των αγωγών του αεροσκάφους. Αυτό μπορεί να μην είναι πάντα εφικτό σε συνδυασμό με τις πρόσθετες ενέργειες συντήρησης που απαιτούνται όταν ένα αεροσκάφος σταθμεύει ή τίθεται σε ακινησία για μεγάλο χρονικό διάστημα. Επιπλέον, ο χειρωνακτικός καθαρισμός των μολυσμένων δεξαμενών εκθέτει τους εργαζομένους σε τοξικά αέρια και, ως εκ τούτου, θα πρέπει να αποφεύγεται.
                  
               
                     (7)
                  
                  
                     Σύμφωνα με τις πληροφορίες που παρασχέθηκαν από την αρμόδια αρχή, ο παρασκευαστής του Biobor JF έχει προβεί σε ενέργειες για την κανονική αδειοδότηση του προϊόντος και στο προσεχές μέλλον αναμένεται να υποβληθεί αίτηση έγκρισης των δραστικών ουσιών που περιέχει το προϊόν. Η έγκριση των δραστικών ουσιών και η επακόλουθη χορήγηση άδειας για το βιοκτόνο θα αποτελέσουν μόνιμη λύση για το μέλλον, αλλά θα απαιτηθεί σημαντικός χρόνος για την ολοκλήρωση των διαδικασιών αυτών.
                  
               
                     (8)
                  
                  
                     Δεδομένου ότι η ανεπαρκής αντιμετώπιση της μικροβιολογικής μόλυνσης των δεξαμενών καυσίμου και των συστημάτων καυσίμων των αεροσκαφών ενδέχεται να απειλήσει την ασφάλεια των αεροπορικών μεταφορών και ο κίνδυνος αυτός δεν μπορεί να περιοριστεί επαρκώς με τη χρήση άλλου βιοκτόνου προϊόντος ή με άλλα μέσα, είναι σκόπιμο να επιτραπεί στην αρμόδια αρχή του Ηνωμένου Βασιλείου να παρατείνει το μέτρο.
                  
               
                     (9)
                  
                  
                     Δεδομένου ότι το μέτρο έληξε στις 28 Οκτωβρίου 2020, η παρούσα απόφαση θα πρέπει να έχει αναδρομική ισχύ.
                  
               
                     (10)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής βιοκτόνων,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η Υπηρεσία Υγείας και Ασφάλειας του Ηνωμένου Βασιλείου δύναται να παρατείνει την άδεια για τη διάθεση στην αγορά και τη χρήση του βιοκτόνου προϊόντος Biobor JF για προληπτική και αποκαταστατική αντιμικροβιακή εφαρμογή σε δεξαμενές καυσίμου και συστήματα καυσίμου αεροσκαφών έως τη λήξη της μεταβατικής περιόδου που αναφέρεται στη συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας ή έως την 1η Μαΐου 2022, όποιο εκ των δύο προηγηθεί.
            Για τη Βόρεια Ιρλανδία, ωστόσο, μπορεί να παρατείνει την εν λόγω άδεια έως την 1η Μαΐου 2022.
         
         
            Άρθρο 2
            Η παρούσα απόφαση απευθύνεται στην Υπηρεσία Υγείας και Ασφάλειας του Ηνωμένου Βασιλείου.
            Εφαρμόζεται από τις 28 Οκτωβρίου 2020.
         
         
            Βρυξέλλες, 27 Νοεμβρίου 2020.
            
               
                  Για την Επιτροπή
               
               Stella KYRIAKIDES
               
                  Μέλος της Επιτροπής
               
            
         
         
            (1)  ΕΕ L 167 της 27.6.2012, σ. 1.
         
            (2)  ΕΕ L 29 της 31.1.2020, σ. 7.
         
            (3)  Παράρτημα IΙ του κατ’ εξουσιοδότηση κανονισμού (ΕΕ) αριθ. 1062/2014 της Επιτροπής, της 4ης Αυγούστου 2014, σχετικά με το πρόγραμμα εργασιών για τη συστηματική εξέταση όλων των υπαρχουσών δραστικών ουσιών που περιέχονται σε βιοκτόνα τα οποία αναφέρονται στον κανονισμό (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου (ΕΕ L 294 της 10.10.2014, σ. 1).